Ekurhuleni-burgemeester uitgestemTania Campbell. (Foto: City of Ekurhuleni/Facebook) Tania Campbell, die DA-burgemeester van die Ekurhuleni-metro, is haar pos kwyt nadat ŉ mosie van wantroue teen haar geslaag het. Altesame 100 raadslede het Woensdag tydens ŉ gewone raadsvergadering vir die mosie gestem, terwyl 93 daarteen was. Die metro het in ŉ kort kennisgewing gesê dat ŉ spesiale raadsvergadering eersdaags belê sal word om ŉ nuwe burgemeester aan te wys. Die geslaagde mosie het egter nou daartoe gelei dat die veelparty-koalisieregering in die metro tot niet is. “Ons deel in die teleurstelling van die inwoners van Ekurhuleni, aangesien die koalisie se pogings eindelik vrugte begin werp het,” sê Bongani Baloyi, Gautengse voorsitter van ActionSA. “Hierdie uitstemming sal dienslewering en die stryd teen korrupsie beïnvloed.” Die mosie is vroeër vandeesmaand teen Campbell ingedien. Die ANC het Campbell onder meer daarvan beskuldig dat sy versuim om billike en volhoubare dienslewering te verseker en dat sy township‑gebiede verwaarloos. Die koalisieregering het egter aangevoer dat die mosie niks anders is nie as ŉ slenter om beheer oor die inwoners van Ekurhuleni se geld te herwin. “ActionSA wil sy waardering uitspreek teenoor die burgemeester en die veelparty-koalisieregering bestaande uit die DA, ActionSA, die IFP, die VF Plus en die ACDP in Ekurhuleni wat so goed saam gewerk het vir die afgelope 11 maande. “ActionSA sal voortgaan om die nuwe regering tot verantwoording te roep namens die inwoners van die metro.”